*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*73. számú előterjesztés*

Bátaszék Város Önkormányzat Képviselő-testületének 2025. március 26-án

16 órakor megtartandó ülésére

Döntés a Versenyképes Járások Program keretében fejlesztési igények benyújtásáról

|  |
| --- |
| **Előterjesztő:** Dr. Bozsolik Róbert polgármester**Készítette:** Bozsolik Zoltán mb. városüzemeltetési irodavezető**Törvényességi ellenőrzést végezte:** dr. Firle-Paksi Anna aljegyző**Tárgyalja:**PG Bizottság: 2025. 03. 25. |

**Tisztelt Képviselő-testület!**

A vidéki Magyarország élhetőségének és népességmegtartásának támogatása, a városok és községek kiegyensúlyozott fejlődésének biztosítása, valamint a települések közötti térségi együttműködések ösztönzése érdekében Magyarország Kormánya Versenyképes Járások Programot indított.

A Program kiemelt célja, hogy a járások szempontjából jelentős, több település helyzetét javító, illetve az adott járás lakosságának minél nagyobb hányadát érintő fejlesztések támogatásával ösztönözze a térségi és települési együttműködéseket, megteremtse a párbeszédet a járások települései között annak érdekében, hogy közös céljaikat minél hatékonyabban valósítsák meg.

A Program keretében biztosított pénzügyi forrás:

* **járásonként 500 millió Ft, amennyiben a járás székhelye megyei jogú város,**
* járásonként 250 millió Ft az összes többi járás esetében.

A Program keretében vissza nem térítendő költségvetési támogatás nyújtható. A támogatás maximális mértéke a fejlesztés elszámolható költségeinek legfeljebb 100%-a. A támogatás járásonkénti maximális összege az adott járás forráskeretével megegyező összeg.

Az alábbi célterületekre vonatkozóan nyújtható be fejlesztési igény:

A. Térségi alapinfrastruktúra és elérhetőség fejlesztése

B. Térségi közszolgáltatások fejlesztése

C. Térségi gazdaságfejlesztés

D. Településüzemeltetés

A támogatott tevékenység megvalósítására 24 hónap áll rendelkezésre. A fenntartási időszak eszközbeszerzésre irányuló támogatott tevékenység esetén 3 évig, építési tevékenységet, beruházást, felújítást, ingatlanvásárlást tartalmazó támogatott tevékenység esetén 5 évig tart annak megvalósításától számítva.

Fejlesztési igényt legalább három települést érintő fejlesztés támogatása céljából legalább három települési önkormányzat együtt nyújthat be.

A **fejlesztési igények** benyújtására a **2025. március 25. és 2025. április 9.** között lesz lehetőség. A benyújtott fejlesztési igényeket a Járási Fejlesztési Fórum tárgyalja meg. A Járási Fejlesztési Fórum legkésőbb **2025. május 9**-ig teszi meg javaslatát, amelyet a területileg illetékes főispán valamennyi benyújtott fejlesztési igénnyel együtt felterjeszt a miniszter részére. A **támogatási igények** benyújtására **2025. május 26.** és **június 10.** között lesz lehetőség.

Javasoljuk, hogy az előzetesen lefolytatott megbeszélések alapján az alábbi fejlesztési igények benyújtásában vegyünk részt konzorciumi tagként:

1. **Bátaszék, Alsónyék, Várdomb Nyéki-hegyi útépítés II. ütem** (Bátaszék, Alsónyék, Várdomb települések)

Nyéki-hegyi út Bátaszék, Alsónyék és Várdomb közigazgatási területét érinti és zártkertek és mezőgazdasági területek megközelítését biztosítja. A Programban a települések azon útszakaszai kerülnének fejlesztésre, melyek a már 1 825 méter hosszon betonburkolattal ellátott Alsónyék, Nyéki-hegyi úthoz kapcsolódnának.

Bátaszék területén megközelítőleg 100 m lenne, mellyel közvetlenül csatlakozna az Alsónyék Község Önkormányzata által felújított útszakaszhoz. Várdomb 1702 hrsz-ú ingatlana kerülne bevonásra megközelítőleg 299 m hosszban, míg Alsónyék Község Önkormányzata további 816 m hosszban. A megvalósítást követően a Nyéki-hegyi út teljes hosszában felújításra kerülne. Ezzel a projekttel megteremtődne az út mentén található pincék, pincészetek, vállalkozások megközelíthetősége, kialakulna Bátaszéket és Várdombot összekötő alternatív útvonal, amely kerékpározásra, turázásra, sportolásra is tökéletesen alkalmas lenne.

Fejlesztési igény I. ütem: bátaszéki szakasz tervezése, alsónyéki és várdombi szakasz kivitelezése.

Fejlesztési igény II. ütem: bátaszéki szakasz kivitelezése.

1. **Alsónyék, Bátaszék, Báta összekötő út és kerékpárút építése** (Alsónyék, Bátaszék, Báta települések)

Bátaszék Város, Alsónyék Község, valamint Báta Község Önkormányzatai közösen kerékpárút megvalósítását tervezné. A Programban a települések között a régi vasúti töltésen kerékpárút kerülne kiépítésre, mely csatlakozna a már meglévő Bátaszék-Alsónyék kerékpárúthoz. A résztvevő települések az alábbi útszakasz hosszokban lennének érintettek:

1. Alsónyék 0,9 km

2. Báta 0,6 km

3. Bátaszék 4,2 km + Vörösmarty u. – Bikaistálló – vasúti töltés szakaszon út

felújítás1,3 km

A kerékpárút nyomvonalának megvalósítási helyszíne a jelenleg „vasúti töltés” művelési ág megnevezésű ingatlan. Ezt a nyomvonalat mezőgazdasági nagygépek is használják hiszen, közvetlenül mellette termőföldek találhatók, amiket e nyomvonalat használva közelítenek meg. A fejlesztés során az út kellően kiszélesítésre kerülne, így közlekedésbiztonsági szempontból is alkalmas lenne kerékpárút és mezőgazdasági út kialakításra, mely így többfunkciós útként működne. A Bikaistálló felé vezető úttól északi irányba csak kerékpárút épülne. A gépjármű forgalom – ahogy jelenleg is – a Vörösmarty utca irányába irányulna.

Fejlesztési igény I. ütem: alsónyéki, bátaszéki és bátai szakaszok tervezése.

1. **Szekszárdi Járás települési önkormányzatainak ebrendészeti feladatellátásához szükséges telep létrehozása és működtetése** (Szekszárd járásban lévő települések bevonásával - Alsónána, Alsónyék, Bátaszék, Sárpilis, Várdomb, Pörböly, Decs települések az eddigi visszajelzések alapján)

Az állatok védelméről szóló 1998. évi XXVIII. törvény értelmében a települési önkormányzat kötelező feladata a település belterületén a kóbor állatok befogása. A települési önkormányzatnak és az állatvédelmi hatósági jogkörben eljáró jegyzőnek a kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021. (XII.27.) Korm. rendelet (a továbbiakban: Korm. rendelet) írja elő.

A Korm. rendelet értelmében az önkormányzat az ebrendészeti tevékenység *(a település belterületén a kóbor állat befogása, gondozása, nyilvántartása, továbbá a jogszabályi feltételek érvényesülése esetén a kóbor állat örökbeadása*) ellátását, ha rendelkezik ebrendészeti teleppel, akkor saját szervezeti keretei között vagy önkormányzati társulás keretében, illetve ebrendészeti telepet működtető természetes vagy jogi személlyel kötött szerződés keretében biztosítja. (telep megépítése és működtetéséhez szükséges tárgyi és személyi feltételek biztosítása, az ebek befogását biztosító technikai és személyi feltételek biztosítása) Ezzel egyidejűleg egy szemléletformáló program indítása (ivartalanítás, egyedi azonosító jellel történő ellátás)

A jelenlegi elképzelések szerint a konzorciumhoz tartozó önkormányzatok egyikének közigazgatási területén lenne kialakítva a teljes infrastruktúrával rendelkező telep.

Fejlesztési igény: tervezés, kivitelezés és eszközbeszerzés.

1. **A Sárköz és térsége vízgazdálkodásának megalapozása**

Hazánk települései a klímaváltozás hatásait több téren érzik. A térség vízhiánya a mezőgazdasági termelést már jelentősen korlátozza. A vízhiány a környezet állapotát jelentősen rontja. Ugyanakkor a villámárvizek elvezetése kihívások elé állítja a vízelvezető rendszereket. A nagyvizek elvezetése és a víz visszatartás ellentmondásait kell kezelni.

A termőterület jelenleg erősen degradált: vízhiányos, alacsony biodiverzitású, zöldfelület-rendszere sem mennyiségileg, sem minőségileg nem megfelelő, kevés a megfelelő élőhely. A jelenlegi állapot a nem tájadekvát, intenzív mezőgazdaság és a vízelvezetésre alapozott vízgazdálkodás következménye. A problémákat a klímaváltozás jelentős mértékben tovább erősíti. Ezzel párhuzamosan a Sárköz és Gemenc térségben is jelen van az egyre nagyobb mértékű vízhiány, ami egyrészt a klímaváltozás, másrészt a nem tájadekvát vízgazdálkodás következménye.

A program lehetőséget biztosíthat a fenti problémák kezelésére vonatkozó projektterv szerinti koncepció tanulmány és koncepció terv elkészítésére.

Érintett települések: Baja, Érsekcsanád, Alsónána, Alsónyék, Báta, Bátaapáti, Bátaszék, Decs, Mórágy, Mőcsény, Őcsény, Pörböly, Sárpilis, Szálka, Szekszárd

Várdomb, Bogyiszló, Fadd, Tolna.

1. **Szúnyogok elleni védekezéshez szükséges eszközök beszerzése** (Alsónána, Alsónyék, Bátaszék, Báta, Sárpilis települések)

A rugalmasabb feladatellátást teszi lehetővé a gyérítést biztosító eszközök beszerzése. A ködképző gép közterületfertőtlenítésre és szúnyogírtásra is alkalmas. A gépen túlmenően egészségügyi gázmester alkalmazására és a felhasználandó anyag megvásárlására is lehet támogatást igényelni.

**6. Külterületi utak és külterületi árkok karbantartásához szükséges eszközök beszerzése** (Alsónána, Alsónyék, Bátaszék települések)

Az önkormányzatok tulajdonában több kilómáter külterületi földút és vízelvezető árok szurdik van, melyek karbantartása nem vagy csak csekély mértékben megoldott. A feladatellátás hatékonyságának növelése érdekében szükséges lenne egy gép és eszközpark beszerzése. A fejlesztési igény tartalmazná egy új traktor és a szükséges eszközök beszerzését (ágvágó, cserjeirtó kaszafej, alternáló kasza, sövényvágó, földfúró, ároktisztító adapter) illetve egy gréder beszerzését.

A fenttartás többszereplős rendszerben történhetne (önkormányzat, földtulajdonosok közössége, vadásztársaságok)

**7. Intelligens gyalogosátkelő rendszer telepítése** (Bátaszék, Pörböly, Várdomb települések)

A halálos kimenetelű balesetek megelőzése/csökkentése érdekében, a kijelölt gyalogos-átkelőhelyek jelzésrendszerét korszerűsíteni kell. Erre jó megoldást biztosít az intelligens gyalogosátkelő rendszer kiépítése: útburkolatba süllyesztett LED lámpákkal, mozgásirány érzékelő kamerával, kiemelt világítással.

Telepítés helyei: Bátaszék 2 db az 56. sz. főút belterületi szakaszán (a papírbolt előtt és a könyvtár előtt), Pörböly 1 db az 55. sz. főúton, Várdomb 2 db az 56. sz. főút belterületi szakszán.

Javasoljuk a felvázolt fejlesztési igényekben való részvétel jóváhagyását.

**H a t á r o z a t i j a v a s l a t :**

**Versenyképes Járások Program felhívás fejlesztési igények támogatására**

Bátaszék Város Önkormányzatának Képviselő-testülete

1. a Versenyképes Járások Program felhívás fejlesztési igények benyújtására az alábbi projekteket támogatja:
* Bátaszék, Alsónyék, Várdomb Nyéki-hegyi útépítés II. ütem
* Alsónyék, Bátaszék, Báta összekötő út és kerékpárút építése
* Szekszárdi Járás települési önkormányzatainak ebrendészeti feladatellátásához szükséges telep létrehozása és működtetése
* A Sárköz és térsége vízgazdálkodásának megalapozása
* Szúnyogok elleni védekezéshez szükséges eszközök beszerzése
* Külterületi utak és külterületi árkok karbantartásához szükséges eszközök beszerzése
* Intelligens gyalogosátkelő rendszer telepítése
1. felhatalmazza a polgármestert a projektek benyújtásához szükséges intézkedések megtételére és szándéknyilatkozatok aláírására.

*Határidő:* 2025. április 9.

*Felelős*: Dr. Bozsolik Róbert polgármester

 (szándéknyilatkozat aláírásáért)

*Határozatról értesül*: Bátaszéki KÖH városüz. iroda

Bátaszéki KÖH pénzügyi iroda

 irattár